
บทคัดย่อ
	การตั้งครรภ์นอกมดลูก (Ectopic Pregnancy) เป็นภาวะฉุกเฉินทางนรีเวชที่สำคัญและเป็นสาเหตุหลักของการเสียชีวิตของมารดาในไตรมาสแรก การพัฒนาแนวทางการปฏิบัติการพยาบาล (Clinical Nursing Practice Guideline: CNPG) ที่ได้มาตรฐานและสอดคล้องกับหลักฐานเชิงประจักษ์ จึงเป็นกลไกสำคัญในการเพิ่มประสิทธิภาพการดูแลผู้ป่วยตั้งครรภ์นอกมดลูก สร้างมาตรฐานการปฏิบัติงานให้เป็นเอกภาพ และสร้างความมั่นใจให้แก่บุคลากรพยาบาลในการจัดการภาวะวิกฤต วัตถุประสงค์เพื่อศึกษาผลลัพธ์ทางคลินิกของผู้ป่วยตั้งครรภ์นอกมดลูก และประเมินสมรรถนะการปฏิบัติพยาบาลรวมถึงความพึงพอใจของเจ้าหน้าที่พยาบาลต่อการใช้แนวทางปฏิบัติ ระเบียบวิธีวิจัยการวิจัยเป็นการวิจัยกึ่งทดลอง (Quasi-experimental Research) แบบกลุ่มเดียว กลุ่มตัวอย่างประกอบด้วยผู้ป่วยที่ได้รับการวินิจฉัยตั้งครรภ์นอกมดลูกจำนวน 30 ราย และพยาบาลวิชาชีพจำนวน 10 คน ณ หอผู้ป่วยนรีเวชกรรม โรงพยาบาลศรีสะเกษ เครื่องมือที่ใช้ในการวิจัยแบ่งเป็น 3 ชุด ได้แก่ 1) แนวทางการปฏิบัติการพยาบาลที่เป็นมาตรฐาน 2) แบบประเมินการปฏิบัติพยาบาลและแบบบันทึกผลลัพธ์ทางคลินิก และ 3) แบบประเมินความพึงพอใจของเจ้าหน้าที่พยาบาล ซึ่งเครื่องมือทั้งหมดผ่านการตรวจสอบความตรงเชิงเนื้อหา (Content Validity) จากผู้เชี่ยวชาญจำนวน 3 ท่าน วิเคราะห์ข้อมูลด้วยสถิติเชิงพรรณนา ได้แก่ การแจกแจงความถี่ ร้อยละ ค่าเฉลี่ย และส่วนเบี่ยงเบนมาตรฐาน 

	ผลการวิจัยพบว่า ความเป็นเลิศด้านผลลัพธ์ทางคลินิก ผู้ป่วยร้อยละ 60.0 มาด้วยภาวะท่อนำไข่แตก ร้อยละ 50.0 มีระดับความปวดรุนแรง ผลการใช้แนวทางการปฏิบัติการพยาบาล พยาบาลวิชาชีพสามารถปฏิบัติตามแนวทางการดูแลผู้ป่วยที่อยู่ในภาวะวิกฤตที่เกี่ยวข้องกับการช่วยชีวิตและการเตรียมผ่าตัดฉุกเฉินได้ครบถ้วนร้อยละ 100 ด้านผลลัพธ์การรักษาพบความสำเร็จเชิงประจักษ์โดยมีอัตราการกลับมารักษาซ้ำภายใน 30 วันเป็น 0 และร้อยละ 70.0 ผู้ป่วยไม่มีภาวะแทรกซ้อนใดๆ สะท้อนถึงความปลอดภัยระดับสูงสุด สมรรถนะการปฏิบัติการพยาบาลในการจัดการภาวะวิกฤติครบถ้วนร้อยละ100 ในทุกตัวชี้วัดความปลอดภัย ความพึงพอใจของเจ้าหน้าที่พยาบาลต่อแนวปฏิบัติในภาพรวมอยู่ในระดับ "มากที่สุด" มีค่าเฉลี่ยคะแนนเต็ม  = 5.00 (Mean = 4.80–5.00) 
ข้อเสนอแนะ: ผลการวิจัยสะท้อนให้เห็นถึงความสำคัญแนวทางการปฏิบัติการพยาบาลที่พัฒนาขึ้นมีความคุ้มค่าในเชิงนโยบาย และมีความสอดคล้องกับบริบทภาระงานจริง สามารถยกระดับมาตรฐานการดูแลผู้ป่วยตั้งครรภ์นอกมดลูกได้อย่างเป็นระบบ มีหลักฐานเชิงประจักษ์รองรับ และเสริมสร้างความเชื่อมั่นต่อคุณค่าและบทบาทวิชาชีพพยาบาล อันนำไปสู่ผลลัพธ์ด้านความปลอดภัยและคุณภาพชีวิตที่ดีที่สุดของผู้รับบริการอย่างยั่งยืน
คำสำคัญ: การตั้งครรภ์นอกมดลูก, แนวทางการปฏิบัติการพยาบาล, ผลลัพธ์ทางคลินิก, ความพึงพอใจ

ผลการใช้แนวทางการปฏิบัติการพยาบาลในการดูแลผู้ป่วยตั้งครรภ์นอกมดลูก
ในหอผู้ป่วยนรีเวชกรรม โรงพยาบาลศรีสะเกษ
บทนำ
	การตั้งครรภ์นอกมดลูก (Ectopic Pregnancy) นับเป็นภาวะวิกฤตทางนรีเวชกรรมที่คุกคามต่อชีวิตของสตรีในวัยเจริญพันธุ์อย่างรุนแรง โดยเฉพาะในช่วงไตรมาสแรกของการตั้งครรภ์ ซึ่งถือเป็นสาเหตุหลักของการเสียชีวิตของมารดาทั่วโลก จากรายงานขององค์การอนามัยโลกและราชวิทยาลัยสูตินรีแพทย์ระดับสากล พบว่าอุบัติการณ์ของการฝังตัวผิดปกติของตัวอ่อน โดยเฉพาะบริเวณท่อนำไข่ซึ่งพบสูงถึงร้อยละ 95 ยังคงมีแนวโน้มคงที่และซับซ้อนขึ้นในประเทศกำลังพัฒนา สำหรับประเทศไทย ภาวะดังกล่าวยังคงเป็นความท้าทายสำคัญของระบบสาธารณสุข โดยพบอุบัติการณ์ร้อยละ 1.5–2 ของการตั้งครรภ์ และมักเผชิญกับปัญหาการวินิจฉัยที่ล่าช้าเนื่องจากอาการเริ่มต้นไม่จำเพาะเจาะจง ส่งผลให้ผู้ป่วยจำนวนมากเข้าสู่ภาวะท่อนำไข่แตกและเกิดภาวะช็อกจากการเสียเลือดอย่างรุนแรงก่อนถึงมือแพทย์ เขตสุขภาพที่ 10 โรงพยาบาลศรีสะเกษในฐานะโรงพยาบาลศูนย์ประจำเขต พบว่าจำนวนผู้ป่วยตั้งครรภ์นอกมดลูกมีแนวโน้มเพิ่มสูงขึ้นอย่างต่อเนื่อง จากสถิติผู้ป่วยตั้งครรภ์นอกมดลูกย้อนหลัง 3 ปี ปี 2566 – ปี 2568 ได้แก่ 45 ราย, 58 รายและ72 ราย ท่ามกลางภาระงานและความเสี่ยงทางคลินิกที่สูง บทบาทของพยาบาลวิชาชีพจึงเป็นกลไกสำคัญในการตัดสินใจทางคลินิกบนพื้นฐานของหลักฐานเชิงประจักษ์ (Evidence-based Practice) การขาดแนวทางปฏิบัติที่เป็นมาตรฐานเดียวกันในโรงพยาบาล อาจนำไปสู่ความแปรปรวนในการดูแลและส่งผลต่อความปลอดภัยของผู้ป่วย นอกเหนือจากความเจ็บปวดทางกาย ผู้ป่วยยังต้องเผชิญกับภาวะวิกฤตทางจิตสังคมจากการสูญเสียบุตร ผู้วิจัยจึงเล็งเห็นความสำคัญในการพัฒนาแนวทางการปฏิบัติการพยาบาล (Clinical Nursing Practice Guideline: CNPG) ที่บูรณาการทั้งมิติทางกายและจิตใจ เป็นนวัตกรรมเชิงระบบที่สอดคล้องกับบริบทการปฏิบัติงานจริง สามารถยกระดับมาตรฐานการดูแลผู้ป่วย มุ่งยกระดับมาตรฐานการดูแลสู่ความเป็นเลิศและสร้างความเชื่อมั่นในบทบาทวิชาชีพพยาบาล  
วัตถุประสงค์การวิจัย
	การศึกษาวิจัยครั้งนี้มีมุ่งเน้นการประเมินประสิทธิภาพของแนวทางปฏิบัติที่พัฒนาขึ้นในหลากมิติ โดยมีวัตถุประสงค์หลักเพื่อศึกษาผลลัพธ์ทางคลินิกและความปลอดภัยของผู้ป่วยตั้งครรภ์นอกมดลูกภายหลังการใช้แนวทางปฏิบัติ พร้อมทั้งประเมินสมรรถนะและความสามารถในการนำแนวปฏิบัติไปใช้จริงในสถานการณ์วิกฤตของพยาบาลวิชาชีพ นอกจากนี้ยังมุ่งศึกษาถึงระดับความพึงพอใจของบุคลากรพยาบาลต่อคุณภาพและความเหมาะสมของแนวทางปฏิบัติ เพื่อใช้เป็นฐานข้อมูลในการพัฒนาระบบบริการพยาบาลให้มีความปลอดภัยและเกิดผลลัพธ์คุณภาพชีวิตที่ดีที่สุดแก่ผู้รับบริการอย่างยั่งยืน
วิธีการศึกษา

	การวิจัยครั้งนี้เป็นการวิจัยกึ่งทดลอง (Quasi-experimental Research) แบบกลุ่มเดียว  กลุ่มตัวอย่างคัดเลือกแบบเจาะจง (Purposive Sampling) ประกอบด้วยผู้ป่วยตั้งครรภ์นอกมดลูก 30 ราย และพยาบาลวิชาชีพ 10 คน ณ หอผู้ป่วยนรีเวชกรรม โรงพยาบาลศรีสะเกษ  เครื่องมือวิจัย 1) คู่มือ CNPG ที่บูรณาการมาตรฐานสากล (NICE, RCOG, ACOG) 2) แบบบันทึกผลลัพธ์ทางคลินิก 3) แบบประเมินการปฏิบัติพยาบาล (Checklist) และ 4) แบบประเมินความพึงพอใจ เครื่องมือผ่านการตรวจสอบความตรงเชิงเนื้อหา (IOC) จากผู้เชี่ยวชาญ 3 ท่าน  การวิเคราะห์ข้อมูล ใช้สถิติเชิงพรรณนา ได้แก่ ความถี่ ร้อยละ ค่าเฉลี่ย () และส่วนเบี่ยงเบนมาตรฐาน (S.D.)  
ผลการศึกษา	


	กลุ่มตัวอย่างมีค่าเฉลี่ยอายุอยู่ที่ 29 ปี กลุ่มตัวอย่างอยู่ในช่วงวัยเจริญพันธุ์ตอนต้นถึงตอนกลาง ระดับการศึกษาระดับมัธยมศึกษา 17 ราย คิดเป็นร้อยละ 56.7 ระดับประถมศึกษา จำนวน 7 ราย คิดเป็นร้อยละ 23.3 ระดับปริญญาตรีหรือสูงกว่าจำนวน 6 ราย คิดเป็นร้อยละ 20.0 สถานภาพทั้งหมดมีสถานภาพสมรสและอยู่ร่วมกัน คิดเป็นร้อยละ 100 ข้อมูลทางคลินิกและการรักษาประวัติการตั้งครรภ์ (GA) ครั้งที่ 2 จำนวน 16 ราย คิดเป็นร้อยละ 53.3 ตั้งครรภ์ครั้งแรก 10 ราย คิดเป็นร้อยละ 33.3 ผลลัพธ์ทางคลินิก ผู้ป่วยร้อยละ 60.0 มาด้วยภาวะท่อนำไข่แตกแล้ว และร้อยละ 50.0 มีความเจ็บปวดระดับรุนแรง ภายหลังการใช้แนวทางปฏิบัติ พบความสำเร็จเชิงประจักษ์คือ อัตราการกลับมารักษาซ้ำ (Readmission) ภายใน 30 วัน เป็น 0 และร้อยละ 70.0 ของผู้ป่วยไม่มีภาวะแทรกซ้อนใดๆ  สมรรถนะการปฏิบัติพยาบาล พยาบาลวิชาชีพสามารถปฏิบัติตามแนวทางใน ขั้นตอนวิกฤตที่เกี่ยวข้องกับการช่วยชีวิตและการเตรียมผ่าตัดฉุกเฉินได้ครบถ้วนร้อยละ 100 สะท้อนถึงประสิทธิภาพของแนวปฏิบัติในการจัดการภาวะวิกฤตได้อย่างแม่นยำ ความพึงพอใจ พยาบาลมีความพึงพอใจต่อแนวปฏิบัติในภาพรวมอยู่ในระดับ "มากที่สุด" (= 4.80–5.00) โดยเฉพาะด้านความเหมาะสมของขั้นตอนการปฏิบัติ และการเสริมสร้างความมั่นใจในการปฏิบัติงาน = 5.00)  
สรุปสาระสำคัญของผลการศึกษา
	งานวิจัยนี้มุ่งยกระดับมาตรฐานการพยาบาลสู่ความเป็นเลิศทางคลินิก โดยพัฒนาแนวทางปฏิบัติบนหลักฐานเชิงประจักษ์ที่ชัดเจนและนำไปใช้ได้จริง ส่งผลให้พยาบาลมีความมั่นใจในการจัดการภาวะวิกฤต และผู้ป่วยมีความปลอดภัยในระดับสูงสุดด้วยอัตราการกลับมารักษาซ้ำเป็นศูนย์ ถือเป็นนวัตกรรมเชิงระบบปิดช่องว่างการปฏิบัติงานเพื่อผลลัพธ์ที่ดีที่สุดของผู้ป่วยอย่างยั่งยืน สร้างมาตรฐานการพยาบาลที่ชัดเจน ลดความแปรปรวนในการปฏิบัติ และเป็นต้นแบบในการพัฒนาระบบบริการพยาบาล เพื่อนำไปสู่การยกระดับคุณภาพระบบสุขภาพโดยรวมในระยะยาว
ข้อเสนอแนะ
	1. ยกระดับจากแนวทางปฏิบัติสู่ Clinical Pathway และเปลี่ยนผ่านสู่ระบบ IPD Paperless เพื่อการเฝ้าระวังความปลอดภัยแบบ Real-time ซึ่งจะช่วยลดภาระงานเอกสาร และเพิ่มเวลาในการดูแลผู้ป่วยอย่างใกล้ชิด
	2. ผู้ป่วยตั้งครรภ์นอกมดลูกมักเผชิญกับภาวะวิกฤตทางจิตสังคมและความกังวลเรื่องการเจริญพันธุ์ในอนาคต ควรมีการติดตามผลภายหลังการรักษาตลอดจนการประเมินดัชนีคุณภาพชีวิตทั้งด้านร่างกายและจิตใจ

